Ula

Ko e ula, ko e faiva mei onoʻaho, naʻe sio ki ai ʻe he ʻeikivaka Semisi Kuki. ʻOku ne ui he onopooni ko e faʻahi ula, pe taʻemaau ko e fahaʻiula, koeʻuhi ʻoku faʻahi ʻa e faiva: ʻi he kamataʻanga ʻoku hū ʻa e ongo pupunga kau fefine ki he funga faivaʻanga mei he hema mo e mataʻu, (mo e taimi ʻe niʻihi ʻa e kulupu fakatolu mei mui). Ko e faiva fakafefine ia, ʻoku faiva tātātaha ʻe he kau tamasiʻi.

Ko e ula ko e tupuʻanga ʻo e tauʻolunga. ʻOku manakoa lahi ʻa e tauʻolunga he taimí ni, ʻoku tātātaha ange ʻa e ula. ʻOku mālie pe tuai ʻene haka mo e hiva, ʻoku siʻisiʻi pē ʻa e ngaue fakasino, meimei kekeva ʻa e haka. ʻOku kehe ʻaupito ʻa e tauʻatāina ʻo e tauʻolunga.

ʻOku tatau ʻa e teunga mo e teunga tauʻolunga, kā ko e teunga kulokula ʻoku manakoa taha.

taʻanga
Ko e ngaahi konga motuʻa taha, ʻoku ʻasi naʻe haʻu mei Haʻamoa
 ʻOiau, siʻa langi ula; ʻi ʻiē
 fai mai siʻa tauʻolunga. ʻio!

 Tulopa he ʻiau moe; ʻio ē!
 vasaleva ʻiau moe; ʻio!

 Sina vai tava ʻā ē
 he ʻiē, ʻā ē.

 Sina vai tafe loʻu lonā.
 ʻio, ʻio, he loʻu lonā.

 Tunotuna ʻoe Ale-le-sā,
 manuia ʻoe saualuma.

 Laulau tuʻi Vaea ē,
 Vaea lau mānaʻia.

Ko e ngaahi konga mei he kamataʻanga ʻo e teautaʻu hono 20, mahalo pē Vili Pusiaki mei Lapaha

 Tonga, Tonga ē,
 tulituli faiva, he tuli faiva ē
 peʻi kau muʻa peʻi kau mai
 ke tau kalofi kuo tau e langi
 tulituli faiva, he tuli faiva ē.

 Tonga, Tonga ē,
 tulituli faiva, he tuli faiva ē
 ko e faiva ni ko hoto kakala
 ʻo lau taʻanga pea fola haka
 tulituli faiva, he tuli faiva ē.

 Tonga, Tonga ē,
 tulituli faiva, he tuli faiva ē
 kuo ke meaʻi siʻoto founga
 fiemālie tuku ke u ula
 tulituli faiva, he tuli faiva ē.

Category:Faiva fakatonga